  Виталий Пронин Нуназеяны вис шедьтытэк, дораз бер уйин бертаса, ужа гурт удысъя но сиён-юонъя министр Ольга Абрамова. Куд-ог ужасьёсыз таӵе режимезлы уг чидало. Ми адӟоно кариськимы одӥг нуналызлэсь ортчемзэ. Китаен вуз карон вылысь кусып тупатон.Туспуктэм Гурт удысъя но сиён-юонъя министерстволэн пресс-службаеныз лэсьтэмын.15-тӥ октябрь. 5 час. Нуналлы быдэ таӵе вакытлы пуктэмын будильник. Но министрлэн нуналыз воксё но кофе бордысен уг кутскы. Нылпиоссэ чупаса-ӟыгыртыса, Ольга Абрамова дыртэ тренажёрной залэ. Одӥг час мугорзэ кыдатэ. Со, пе, сайканы, быдэс нуналлы задор мылкыд басьтыны юрттэ. Отӥяз министр руль сьӧры пуксе. Сарапул ёросысь вордскем Сигаево гуртысеныз Ижозь со ачиз машинаен ветлэ. Ёросъёсы потакуз но, ачиз руль сьӧрын пуке. Кельше, шуэ. 9 час. Нунал понна нырысетӥез кенеш. Матэктэ элькунысьтымы Гурт удысын ужасьёслэн нуналзы. Пусъёзы сое Ижысь кун филармониын 23-тӥ октябре. Кызьы ортчытоно сое, гуртоослы зэмос праздник кароно? Кызьы ӟечкылано синмаськымон ужасьёсты, уборкаын бадӟымесь вормонъёс басьтӥсьёсты? Юанъёс лачак. Ваньзэ соосты эскерыны час ӧз тырмы. Но дыртоно ни мукет кенеше. 10 час. Профсоюзъёслэн юртазы хозяйствоослэн кивалтӥсьёссы люкаськемын. Сюлмаськытӥсь юанъёс лачак. Огез соос пӧлысь - уждун. Шаерамы шоро-куспо уждунлэн быдӟалаез 32 сюрс манет, гуртоос туэ 9 толэзь ӵоже шорлыдын 24 сюрс манет басьтӥзы. Но куд-ог хозяйствоосын талэсь но ичи тыро. Мар кароно уждунэз йылтон понна? Субсидия ваньмыз хозяйствоос басьто. Ольга Абрамова верамъя, сое сётон сярысь положениын пусъемын луысал ке, предприятиын шоро-куспо уждун ичизэ сомында-сомында луыны кулэ шуыса, соку хозяйствоосты косыны но луысал. Туннэ угось министерство бадӟым уждун тырытыны уг быгаты - котькудӥз сямен хозяйство частник киын. Но субсидия тыронъя положение таӵе воштонъёс пыртыны залэ люкаськемъёс огзы но соглаш луэмзэс ӧз вералэ. Пенсиосъя, медициная но мукет фондъёсы отчислениосты кулэстоно шуыса ӵектӥсьёс сюризы. ОМС-я кӧня, пе, уксё тыриськомы, нош гуртын медпункт гинэ но рос-прос ӧвӧл. Йӧл дунъёсты кун мед юнматоз, шуэ гурт удысын ужасьёслэн профсоюзэнызы кивалтӥсь Иван Кропотин. Но министерстволэн таӵе правоез ӧвӧл. Шаерамы заводъёс 1 литр йӧлэз али ог 23 манетэн басьто. Та лыдпус Россиын огез бадӟымез луэ. Ваньзэ лэсьтоно, заводъёслы но, хозяйствоослы но ужаны каньыл мед луоз шуыса. Школаосы, нылпи садъёсы, больницаосы асьме дорын поттэм йӧлэз но мукет сиён-юонэз вуттон сярысь сюлмаськоно. Соку ваньзы азинскыны быгатозы, шуэ Ольга Абрамова. 12 час 30 минут. Проф-союзын лэчыт вераськон, 1 час интые, кыстӥськиз 2 но ӝыны час. Эшшо но кемагес кыстӥськысал, но Ольга Викторовналы мукет совещание кошконо луиз - министерство толэзьлы огпол люкалля гурт предприятиосысь но ёрос администрациосысь кивалтӥсьёсты. Ортчем вакыт ӵоже ужамзылы йылпумъянъёс лэсьтоно. - Ортчем пумиськон сярысь али малпаськыны дыр ӧвӧл - доре бертон сямен быдэс часэ луоз вань малпанъёсты радъяны, косонъёс-куронъёс юрттӥсьёсылы дасяны. Али мукетыз пумиськон сярысь малпаськоно. Соин ик тылэз кысэм но выльысь ӝуатэм кадь азьлань вамыштӥсько. Сотэк мукет кенешын адямиосты кылыны уд быгаты. Но лэчыт вераськон кылдыку, киосты ик миськем потэ, - шуэ Ольга Викторовна. 13 час. Туннэ нуналлы Балезино но Кез ёросъёс ю-нянь калтыны выро на. Оглом люкамын ни 672 сюрс тонна ю-нянь. Куазен сэрен 110 сюрс тонна ю тысь бусые кылемын. Хозяйствоослы ыштонъёссэс берыктон вылысь Россиысь Правительствое вазиськемын, 3-тӥяз совещаниын шуиз Ольга Абрамова. Пудо сиён дасямын ни 26,6 центнер (толзэ потыны кулэ 25 центнер). Зоръёс шоры учкытэк ужаны быгатэмзы понна Ольга Викторовна гуртоослы тау кариз. Но туннэ сюлмаськытэ пудолэн лыдызлэн усемез. Министрлэн воштӥсез Наталья Шавшукова пусъемъя, туэ ар куспын 2 сюрс 451 кунянъёсты ыштӥмы, сюдыны но утялтыны быгатымтэысь но аналскемысь. Тужгес трос кунянъёс быро Балезино, Кез, Можга ёросъёсын. 1 сюрс 128 йырлы кулэстэмын скалъёс но. Тазьы ужаны уг яра, шуэ Ольга Абрамова. 14 час 43 минут. Шаркан РТП-ен кивалтӥсь Иван Пчелин ёросысь куд-ог хозяйствоосын ӵош комбикорм лэсьтонъя кооператив кылдытыны малпа. Министр доры визь-кенешлы дэмен лыкто. Асьсэ лэсьтэм сиёнэн йӧл но тросгес люкасалмы, шуо. Озьы кормоцентр кылдысал. Азьланяз переработка борды но дэмен басьтӥськыны медо. Али соос ваньзы шуген ужало, бадӟым техника басьтыны коньдонзы уггес люкаськы. Нош ӵош кариськыса, капчигес луысал, шуо. Шарканъёсын пумиськон кутскытозь, 15 минут вань на кадь. Но чай юыны гинэ но вис уг шедьы. Одӥг муртлы ке но жингыртыса вуттоно. Правительствоын но, ёрос администрациосын но сое утчасьёс угось лачак. Тани 17-тӥ октябре шаерысьтымы 4 школаосын 8-тӥ классын дышетскись нылпиос понна усьтӥськозы агроклассъёс. Сое но радъяно. Соин ик котьку сямен нуназеятэк кылисько, шуэ Ольга Викторовна. 16 час. Министерство бордын ужась компетенциосъя центрысь специалистъёсын пумиськон. Солэсь ужзэ муромытоно, гуртоослы зэмос пайда вайыны мед быгатоз шуыса. Кылсярысь, агроном хозяйстволэсь музъемзэ мед эскероз, мед тодоз, маиз уг тырмы урожай люкан понна. Зоотехник но пудо эмъясь пудолэсь тазалыксэ мед учкозы. Хозяйствоосты выль сямен ужатэм потэ, шуэ министр. Министерство азьын ужпум: кивалтӥсьёслэсь валанзэс воштон, предприятиос эшшо тросгес уксё поттыны мед быгатозы. 17 час. Можга ёросысь Пычас гуртысь немыч вордонъя «Аскор» предприятиен кивалтӥсь Игорь Чо вуиз. Тылобурдоослэн пыдъёссы, бурдъёссы, пуштӥрлыксы нокытчы уг мыно - куштӥсько. Но сое ваньзэ басьтыны дась Китай. Мар кароно экспортэ потон понна? Та юанэз 2 кивалтӥсьёс эскеризы. Предприятилэн планъёсыз бадӟымесь. Али араз 5 сюрс тонналэсь ятыр сӥль потто. Берло дыре продукцизэс 2 поллы йылтӥзы. Эшшо будэтэмзы потэ. Туэ 24 миллион манет тыр 2 гид ӝутӥзы ни. Гуртоос талы шум гинэ пото - выль ужан интыос кылдо. 18 час. Дэри ёросэ кеч ферма усьтон сярысь кенешыны лыктӥллям инвесторъёс. Визь-кенешлы кулэясько. Ваньзэ лыдъяно, чотано, валэктоно. * * * Пӧлазы пукисько но паймисько: сомында лыдпусъёс кызьы меда министрлэн йыраз тэро? Бумагаосы учкытэк, вера ук. Эшшо ке сомында калыкез кылзоно. Отчы-татчы жингыртоно, ужпумъёсты радъяно, Интернетын нуналлы йылпумъянъёс лэсьтоно, кулэ лыдпусъёсты гуртоос дорозь вуттоно. Соцсетьёсын Ольга Викторовна мыло-кыдо ужа. Министерствоысь Ольга Абрамова 21 час бере гинэ потэ. Дораз 22 часын вуэ ке, нылпиосыз шумпото ни. Огпол 20 часын вуиз, бадӟымез нылыз юаз: мама, маке луиз шат? Соос дышизы ни трос ужамезлы. Мукет сямен уг но быгаты. Асме кӧня тодӥсько, весь озьы, шуэ. Семьяез сюдоно, пе. Жадисько шуи ке, капчигес уз луы ук, пе. Лулӟылыны, бӧрдыны дырыз но кужымез уг кыльы. Суббота но - ужан нунал. Воксё жадьылыкуз, арнянуналэ кемагес кӧлэ. Нылъёсыз - анай-атаез вылын. Та тужгес бадӟым вӧсез. Али Москваын «Зарни сӥзьыл» адӟытонын арня ужаз. Бертӥз но, пичиез нылыз предложениосын вераськыны кутскем ни. - Мон чебер вераськыны ӧдъямзэ кылытэк кыли, - шуэ Ольга Викторовна. - Бадӟымезлы 18 арес тырмоз. Нылылэсь юасько: Удмуртилэн Тӧроеныз пумиськысалыд ке, кыӵе юан сётысалыд? Мамалы отпуск курысал, шуиз. Елена Сараматова  